CELEX: 32016R0591
Language: fi
Date: 2016-04-15 00:00:00
Title: Neuvoston asetus (EU) 2016/591, annettu 15 päivänä huhtikuuta 2016, maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä annetun asetuksen (EU) N:o 1370/2013 muuttamisesta voin ja rasvattoman maitojauheen ostoihin sovellettavien määrällisten rajoitusten osalta

19.4.2016   
            
            
               FI
            
            
               Euroopan unionin virallinen lehti
            
            
               L 103/3
            
         NEUVOSTON ASETUS (EU) 2016/591,
   annettu 15 päivänä huhtikuuta 2016,
   maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä annetun asetuksen (EU) N:o 1370/2013 muuttamisesta voin ja rasvattoman maitojauheen ostoihin sovellettavien määrällisten rajoitusten osalta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Maito- ja maitotuotemarkkinat ovat olleet pitkään vakavasti epätasapainossa. Vaikka maidon ja maitotuotteiden maailmanlaajuinen tuontikysyntä pysyi vuonna 2015 kokonaisuudessaan vakaana vuoteen 2014 verrattuna, tuotanto lisääntyi merkittävästi unionissa ja muilla tärkeimmillä viejäalueilla.
            
         
               (2)
            
            
               Maitokiintiöiden poistumiseen valmistauduttaessa ja maailmanmarkkinoiden keskipitkän aikavälin positiiviset näkymät huomioon ottaen unionissa on tehty investointeja maidontuotantokapasiteettiin, mikä on johtanut siihen, että maidon tuotanto kasvaa unionissa tasaisesti. Ylimääräiset tuotetut maitomäärät jalostetaan tuotteiksi, joita voidaan varastoida pitkään, kuten voiksi ja rasvattomaksi maitojauheeksi.
            
         
               (3)
            
            
               Tämän vuoksi voin ja rasvattoman maitojauheen hinnat laskivat unionissa vuosina 2014 ja 2015, ja rasvattoman maitojauheen hinnat laskivat julkisen intervention hinnan tasolle. Voin hinnat ovat edelleen julkisen intervention hinnan yläpuolella mutta suuntaus on laskeva.
            
         
               (4)
            
            
               Neuvoston asetuksessa (EU) N:o 1370/2013 (1) vahvistetaan määrälliset rajoitukset, jotka koskevat voin ja rasvattoman maitojauheen ostoja kyseisessä asetuksessa tarkoitettuun kiinteään hintaan. Kun kyseiset rajat saavutetaan, ostojen on tapahduttava enimmäisostohinnan määrittämiseksi tarjouskilpailumenettelyllä.
            
         
               (5)
            
            
               Komission delegoidussa asetuksessa (EU) 2015/1549 (2) voin ja rasvattoman maitojauheen julkisen intervention alkua aikaistettiin vuonna 2016 poikkeuksellisena toimenpiteenä 1 päivään tammikuuta, jotta julkisen intervention mekanismi olisi maito- ja maitotuotealan markkinahäiriötilanteessa keskeytyksettä käytettävissä.
            
         
               (6)
            
            
               Delegoidulla asetuksella (EU) 2015/1549 vuodeksi 2016 avatulla julkisen intervention lisäjaksolla on päästy puoleen sen määrällisen rajoituksen määrästä, joka rasvattoman maitojauheen ostamiselle kiinteään hintaan on vahvistettu asetuksessa (EU) N:o 1370/2013.
            
         
               (7)
            
            
               Jotta maito- ja maitotuoteala voisi löytää uuden tasapainon nykyisessä vakavassa markkinatilanteessa ja jotta luottamus julkisen intervention mekanismien tehokkuuteen säilyisi, on asianmukaista muuttaa määrällisiä rajoituksia, jotka koskevat voin ja rasvattoman maitojauheen ostoja kiinteään hintaan vuonna 2016.
            
         
               (8)
            
            
               Jos tarjouskilpailumenettely käynnistyy ennen tämän asetuksen voimaantuloa, kyseisen menettelyn perusteella mahdollisesti ostettuja määriä ei olisi otettava huomioon määritettäessä käytettävissä olevia määriä voin ja rasvattoman maitojauheen ostamiseksi kiinteään hintaan vuonna 2016.
            
         
               (9)
            
            
               Jotta voidaan varmistaa, että tässä asetuksessa säädetyt tilapäiset toimenpiteet vaikuttavat markkinoihin välittömästi ja edistävät hintojen vakautumista, tämän asetuksen olisi tultava voimaan sitä päivää seuraavana päivänä, jona se julkaistaan,
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EU) N:o 1370/2013 3 artiklan 1 kohtaan alakohta seuraavasti:
   
      ”Poiketen siitä, mitä ensimmäisessä alakohdassa säädetään, voin ja rasvattoman maitojauheen ostoihin kiinteään hintaan vuonna 2016 sovellettavat määrälliset rajoitukset ovat 100 000 tonnia voin osalta ja 218 000 tonnia rasvattoman maitojauheen osalta. Määriä, jotka on ostettu 19 päivänä huhtikuuta 2016 käynnissä olevan tarjouskilpailumenettelyn perusteella, ei oteta huomioon mainituissa määrällisissä rajoituksissa.”
   
   2 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 15 päivänä huhtikuuta 2016.
      
         
            Neuvoston puolesta
         
         
            Puheenjohtaja
         
         A.G. KOENDERS
      
   
   
      (1)  Neuvoston asetus (EU) N:o 1370/2013, annettu 16 päivänä joulukuuta 2013, maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä (EUVL L 346, 20.12.2013, s. 12).
   
      (2)  Komission delegoitu asetus (EU) 2015/1549, annettu 17 päivänä syyskuuta 2015, maito- ja maitotuotealan tilapäisistä poikkeustoimenpiteistä voin ja rasvattoman maitojauheen julkisen interventiojakson jatkamiseksi vuonna 2015 ja voin ja rasvattoman maitojauheen julkisen interventiojakson aikaistamiseksi vuonna 2016 (EUVL L 242, 18.9.2015, s. 28).